Liikuteltavan talon voi Henri Lokin mukaan rakentaa kuka vain. Lokin pikkutalossa on hyötytilaa noin 15 neliömetriä. Tilaan mahtuu nukkumisparvi, keittiö, olohuone ja kuivakäymälä.

Neljä vuotta sitten Henri Lokki oli vapaaehtoistöissä ystävänsä maatilalla Portugalissa. Hänen asuinpaikkanaan toimi tuolloin vanha sirkusvaunu, jonka yksinkertainen tarkoituksenmukaisuus sai Lokin pohtimaan omaa asumistaan.

- Ihastuin pieneen tilaan, joka tarjosi minulle kaiken tarvittavan, Lokki kertaa.

Ajatus omasta pikkutalosta jäi muhimaan, ja syksyllä 2014 hän siirtyi tuumailusta tekoihin. Rakentamisen Lokki aloitti kysymällä itseltään, millaisia luontaisia tarpeita hänellä on.

- Tykkään nukkua korkealla, joten rakensin taloon nukkumisparven. Se on pituuteeni nähden juuri oikealla korkeudella siten, että mahdun hyvin toimimaan sen alla olevassa keittiössä.

Gradua kirjoittaessaan hän huomasi, että hänelle parhain työskentelylämpötila on 14-16 astetta.

- Minun ei tarvitse käristää asuntoa kauhean kuumaksi. Kokonaistehokkuuden kannalta villasukat ja fleece vastaavat lattialämmitystä.

Lokki on filosofi (VTM) ja kevytyrittäjä. Hän tienaa elantonsa ajattelemalla, esimerkiksi konsultaatiopalveluita yrityksille myymällä. Pikkutalon suuret ikkunat ovat paitsi esteettisyyden, myös Lokin työn puolesta perustellut.

- Kun näen pitkälle, niin ajatteluni toimii paremmin. Kun ajatus lepää ja harhailee, tulee uusia ideoita helpommin, hän sanoo.

Hiljattain valmistunut pikkukoti on omiaan paljon matkustavalle Lokille: kuluja ei juurikaan ole ja rakennusmateriaali on sellaista, että talon voi jättää sijoilleen ilman lämmitystä myös talveksi.

Lokin oma talo on tällä hetkellä Kokemäen Korkeaojalla, lammen rannalla hänen ystävänsä luomutilan mailla. KARI MANKONEN/SKA

Varaa virheisiin

Lokin pikkutalossa on hyötytilaa noin 15 neliömetriä. Tilaan mahtuu nukkumisparvi, keittiö, olohuone ja kuivakäymälä. Parvella makaillessa taivasta voi katsella kattoikkunasta ja halutessaan voi kiivetä katolle nauttimaan raikkaasta ilmasta.

Talo on rakennettu kärryn päälle, joten sitä voi liikutella traktorilla. Halutessaan pikkutalolle voi siis kesäksi vuokrata kalliimman merenrantapaikan ja kuljettaa talon talveksi huokeammille seuduille.

Projektin lopullinen hintalappu oli 5000 euroa.

Vaikka talon rakentaminen kesti kaksi vuotta, huomauttaa Lokki tehneensä sitä varsin verkkaisesti ja viettäneensä talvikuukaudet ulkomailla. Varsinaisia rakennuspäiviä oli noin puolen vuoden verran.

Pikkutalossa on myös kuivakäymälä. KARI MANKONEN/SKA

- Aikaa kului enemmän, koska en ole ammattilainen. Se oli sellaista opettelua, hän sanoo.

Lokki kertoo olleensa nuorempana muutaman kuukauden rakennustyömaalla töissä, ja rakentaneensa lapsuudessaan majoja. Siinä on hänen kaikki kokemuksensa rakentamisesta. Lokin isä autteli poikaansa välillä, mutta pääosin hän rakensi talon itse.

- Monesti rakentamisesta ajatellaan, että se on todella säädeltyä ja vaikeaa, mutta haluan omalla esimerkilläni tuoda ilmi, että ei se ihan niin ole. Minäkin olen filosofi ja rakennusmies samaan aikaan, hän naurahtaa.

Pienen talon rakentaminen oli tekijälleen armollista.

- Maalasimme ystäväni omakotitaloa viisi päivää. Pikkutalon maalaamisessa meni kuusi tuntia. Omakotitaloa rakennettaessa ei ole kokeilu-ulottuvuutta tai varaa virheisiin, sillä materiaalit maksavat ja aikaa kuluu. Pikkutalossa on ihan yhdentekevää, jos ikkuna menee väärään paikkaan, sillä sen voi korjata vuorokaudessa, Lokki kertoo

Lokin oma talo on tällä hetkellä Kokemäen Korkeaojalla, lammen rannalla hänen ystävänsä luomutilan mailla. Sähkö pikkutaloon tulee toistaiseksi verkosta, mutta kesäksi Lokki asentaa kattosähköpaneelit ja pienen aurinkolämpökeräimen.

Vesi on käytännössä kantovettä ja tulee irtosäiliöstä.

Keittiön Henri Lokki rakensi nukkumaparven alle. Sen korkeus on laskettu sopivaksi Lokin oman pituuden mukaan. KARI MANKONEN/SKA

Porukassa parempi

Omien tarpeiden ja mielitekojen lisäksi talon ominaisuuksia määritti laki.

- Talon maksimimitat piti laskea sen mukaan, mitä tiellä saa liikuttaa. Painon puolesta traktorilla saa kuljettaa melkeinpä mitä vain, kunhan laittaa punaisen kolmion perään, Lokki naurahtaa.

Lokki sanoo, että olisi voinut rakentaa talosta niin kevyen, että sitä olisi voinut kuljettaa tavallisella henkilöautolla, mutta tällöin hänen olisi pitänyt käyttää kalliimpia ja epäekologisempia materiaaleja.

- Kaikki talossa käytetty materiaali on kierrätettyä ja ekologista. Tässä on lampaanvillaeristeet, eikä muovia laisinkaan, Lokki kertoo.

Kesäksi hän aikoo rakentaa talon pihalle samankokoisen viherhuoneen ja pysyä kasvukauden paikallaan.

- Siirrän taloa tarvittaessa. Sen design pohjautuu yhteisövaraisuuteen, ei omavaraisuuteen.

Pikkutalo toimiikin parhaiten osana isompaa porukkaa.

Lokki antaa esimerkin: kymmenen hengen ryhmä voisi ostaa pienen mökin, jossa olisi tärkeät varustelut kuten sauna ja muut pesutilat. Ympärille rakennetut pikkutalot toimisivat omistajansa keittiönä, olo- ja makuuhuoneena.

Neljä vuotta sitten Henri Lokki oli vapaaehtoistöissä ystävänsä maatilalla Portugalissa. Hänen asuinpaikkanaan toimi tuolloin vanha sirkusvaunu, jonka yksinkertainen tarkoituksenmukaisuus sai Lokin pohtimaan omaa asumistaan. HENRI LOKKI

Aikaa ajattelulle

Lokki uskoo, että Suomessa on paljon ihmisiä, jotka kaipaavat kaupungista maaseudun rauhaan.

- Etätöiden mahdollisuus lisääntyy jatkuvasti, mutta tosiasia on, että maaseudulla vuokra-asuntoja ei juuri ole. On siis ostettava talo tai rakennettava sellainen itse. Molemmat ovat investointeina ja riskinä aika isoja. Pikkutalo on projektina hauska ja se ei ole ajallisesti tai taloudellisesti iso investointi.

Hän kutsuu pikkutaloa matalan kynnyksen vaihtoehdoksi maaseudulla asumiselle.

- Jos ympärille löytyy porukka, niin mikäs sen hauskempaa kuin ostaa muutaman kaveriperheen tai tuttavien kanssa tukikohtana toimiva pieni mökki, jossa on varasto- ja työtilaa sekä rakennusaikaista majoitusta. Tällainen pikkumökki on mahdollista rakentaa yhden kesän aikana ja pitää hauskaa samalla.

Ennen kaikkea pikkutalo on Lokille tie pois oravanpyörästä.

- Olen pystynyt vapauttamaan itseni taloudellisista paineista. Minun ei tarvitse tehdä tuottavaa työtä suhteessa elinkustannuksiin niin paljon, jolloin aikaa jää vapaaehtoistöille ja itseä suurempien tavoitteiden edistämiselle.

Lokki suunnittelee auttavansa myös muita pikkutaloasumisesta kiinnostuneita toteuttamaan haaveensa. Hän rakentaa tulevana kesänä ainakin yhden samanlaisen talon lisää ja vuoden päästä keväällä hänen tarkoituksenaan on auttaa kokonaista ryhmää rakentamaan itselleen pikkutalot.

- Haluaisin järjestää rakennuskurssin, jonka yksi ulottuvuus, joka liittyy edullisuuteen, on se, että kaikki tehdään käytetystä ja ekologisista materiaaleista.

Suurimmat haasteet rakennusprojektissa liittyy Lokin mukaan työn aloittamiseen. Tähän kurssi tarjoaisi apua.

- Jos ei ole koskaan rakentanut, on vaikea hahmottaa, mitä se tarkoittaa ajallisesti. Jos tällaisessa rakennuksessa ei ole koskaan käynyt, on vaikea konkreettisesti hahmottaa, mitä lopputulos voisi olla. Tässä ryhmässä voin jakaa itse oppimaani eteenpäin.

Lokille olennaista kurssissa olisi se, että hän voi sitä kautta tarjota muille ihmisille mahdollisuuden vapauttaa aikaa muulle kuin työnteolle.

- Kun näen pitkälle, niin ajatteluni toimii paremmin. Kun ajatus lepää ja harhailee, tulee uusia ideoita helpommin, Henri Lokki sanoo. KARI MANKONEN/SKA

- Maailman populaatiosta 95 prosenttia tekee töitä, joissa aamulla ei herätä omasta visiostaan, vaan työnantajan pakosta käsin. Se on uuvuttavaa, eikä silloin jää aikaa kyseenalaistaa ympäristöään tai omia arvojaan. Elintilan vapauttaminen jättää energiaa ja aikaa ajatella, tai olla ajattelematta.

Henrin talosta uutisoi ensimmäisenä Satakunnan Kansa.

- Monesti rakentamisesta ajatellaan, että se on todella säädeltyä ja vaikeaa, mutta haluan omalla esimerkilläni tuoda ilmi, että ei se ihan niin ole. Minäkin olen filosofi ja rakennusmies samaan aikaan, Henri Lokki kertoo. KARI MANKONEN/SKA

Juttu on julkaistu ensi kerran huhtikuussa 2017.